NRG se nuwe musiekvideo verskuif grense | Maroela Media
Hier is ‘n skoot uit NRG se jongste musiekvideo wat wys hoe die materiaal lyk voordat en nadat dit verwerk is. Foto: Facebook.
Sedert NRG se nuwe album, Roulette, verlede jaar vrygestel is, het dié groep drie treffers gehad, naamlik die titelsnit, “Sexy baby” en “Onvoorwaardelik”.
Nou is die vierde enkelsnit van die album, “Ek kan jou nie keer”, vrygestel. Dit is ŉ rustige snit oor ‘n hart wat homself gesluit het vir die liefde en in die proses gevaar loop om “die een” te verloor.
Die drie lede van die groep, Christiaan Botha, AB Kenobi (wie se regte naam Abel Knobel is) en Mnr. Stephantasties (Stephan van Huyssteen) het ŉ spesifieke visie vir die musiekvideo in gedagte gehad. Dit moes die intense emosionele stryd van ŉ donker tyd met impak, dog eenvoudig, weergee. Gevolglik het hulle besluit om self beheer te neem van die steluitleg en kameras, asook die klank-, beligtings- en vervaardigingstoerusting en só ŉ deel van die reëlboek van die Afrikaanse musiekbedryf te herskryf.
Die eindproduk is ŉ swart-en-wit video met slim kamerawerk, ŉ uitstaande danselement en digitale toorkuns wat die presiese boodskap van dié liedjie oordra. Volgens die drie lede van NRG was dit ŉ waagstuk; niemand besluit sommer om ŉ musiekvideo in ŉ garage sonder “gekwalifiseerde hulp” op te neem nie, maar hulle wou dinge anders doen en hulle is tevrede met die eindresultaat.
Dié video het al meer as 11 000 keer op You Tube gekyk.